Staat en landbou sê bek-en-klouseer die stryd aanFoto: Pixabay Die minister van landbou, bosbou en vissery het Maandag met rolspelers in die rooivleisbedryf beraadslaag oor die uitbreking van bek-en-klouseer om oplossings vir die probleem te ondersoek. Die departement het ŉ week gelede bekendgemaak dat dié siekte in die distrik Vhembe in Limpopo voorkom. Dis bevestig nadat gevalle daarvan by die staatsveeartse aangemeld is, wat beeste in die gebied getoets het. Die gebied waar dit voorkom, is net buite die bek-en-klouseer-beheergebied geleë, meer bepaald in die hoëwaarnemingsgebied van die bek-en-klouseervrye sone. Die aanmelding van bek-en-klouseer het die Wêreldorganisasie vir Dieregesondheid genoop om onmiddellik Suid-Afrika se bek-en-klouseervrye status op te hef. Dié tydelike opheffing het daartoe gelei dat enkele buurlande invoer van rooivleis en lewende hawe uit Suid-Afrika verbied het. Dit laat die bedryf ernstige verliese ly. Op Maandag se vergadering het belanghebbendes in die rooivleisbedryf en die staat die implikasie van die uitbreking, asook oplossings uit die oogpunt van buitelandse handel bespreek. “Ek is tevrede met die eerlike gesprekvoering,” het min. Senzeni Zokwana ná die vergadering gesê, “en die bereidwilligheid van die bedryf om met die staat saam te werk en hul tegniese vaardighede met ons te deel.” Die staat het ŉ verslag voorgelê oor die stappe wat gedoen is sedert die uitbreking. Die bedryf het egter erken die staat met sy beperkte hulpbronne kan nie die stryd alleen voer nie. ŉ Span bestaande uit rolspelers en staatsamptenare is aangewys om die uitbreking te bestry. ŉ Handelskomitee sal met buitelandse markte onderhandel, asook gapings in die mark en nuwe geleenthede ondersoek. Intussen bly die gebied waar bek-en-klouseer aangemeld is onder kwarantyn en het inentings begin sodat nuwe gevalle verhoed kan word. Die staat het beklemtoon dat die siekte nie na mense oordraagbaar is nie; daar is dus geen rede tot kommer nie.